Skupno Stališče Sveta 2003/444/SZVP

z dne 16. junija 2003

o Mednarodnem kazenskem sodišču

SVET EVROPSKE UNIJE JE –

ob upoštevanju Pogodbe o Evropski uniji in zlasti člena 15 Pogodbe,

ob upoštevanju naslednjega:

(1) Utrditev pravne države in spoštovanja človekovih pravic ter ohranjanja miru in krepitev mednarodne varnosti v skladu z Ustanovno listino Združenih narodov in kakor je predvideno v členu 11 Pogodbe o Evropski uniji, so temeljnega pomena za Unijo in njena prednostna naloga.

(2) Rimski statut Mednarodnega kazenskega sodišča je začel veljati 1. julija 2002 in Sodišče zdaj popolnoma deluje.

(3) Vse države članice Evropske unije so ratificirale Rimski statut.

(4) Načela Rimskega statuta Mednarodnega kazenskega sodišča in načela, ki urejajo njegovo delovanje, so v celoti skladna z načeli in cilji Unije.

(5) Huda kazniva dejanja, za katere je pristojno Sodišče, so skrb vseh držav članic, ki so odločene sodelovati pri preprečevanju takih kaznivih dejanj in pri tem, da bi naredile konec nekaznovanosti njihovih storilcev.

(6) Načela in pravila mednarodnega kazenskega prava, ki jih zajema Rimski statut, je treba upoštevati v drugih mednarodnih pravnih instrumentih.

(7) Unija je prepričana, da je za polno učinkovitost Mednarodnega kazenskega sodišča bistvenega pomena, da k Rimskemu statutu pristopijo vse države, in je zaradi tega mnenja, da je treba spodbujati pobude, katerih cilj je spodbujanje sprejetja Statuta, pod pogojem, da so pobude v skladu s črko in duhom Statuta.

(8) Za izvajanje Rimskega statuta so potrebni praktični ukrepi, ki bi jih morale Evropska unija in njene države članice v celoti podpirati.

(9) Akcijski načrt, ki ga je med drugim zahtevala resolucija o Sodišču, ki jo je potrdil Evropski parlament 28. februarja 2002, da bi se sledilo Skupnemu stališču Sveta 2001/443/SZVP 11. junija 2001 o Mednarodnem kazenskem sodišču [1], je bil sprejet 15. maja 2002 in ga je po potrebi mogoče prilagoditi.

(10) Zelo pomembno je, da se ohranja celovitost Rimskega statuta.

(11) V svojih sklepih 30. septembra 2002 o Mednarodnem kazenskem sodišču je Svet za splošne zadeve in zunanje odnose oblikoval niz načel, priloženih navedenim sklepom, ki naj služijo kot smernice državam članicam pri presojanju potrebnosti in področja uporabe morebitnih sporazumov ali dogovorov, ko odgovarjajo na predloge v zvezi s pogoji za predajo oseb Mednarodnemu kazenskemu sodišču.

(12) Glede na navedeno je treba Skupno stališče 2001/443/SZVP dopolniti in na novo napisati.

(13) Skupno stališče je treba redno preverjati.

(14) Evropska unija je mnenja, da je pomembno, da države pristopnice uporabljajo to skupno stališče in da se pridružene države Romunija, Bolgarija in Turčija ter države EFTA uskladijo z njim, da bi bil njegov učinek čim večji –

SPREJEL NASLEDNJE SKUPNO STALIŠČE:

Člen 1

1. Mednarodno kazensko sodišče je za namene preprečevanja in omejevanja storitev hudih kaznivih dejanj, ki so v njegovi pristojnosti, poglavitno sredstvo za krepitev spoštovanja mednarodnega humanitarnega prava in človekovih pravic, s čimer prispeva k svobodi, varnosti, pravičnosti in pravni državi ter k ohranjanju miru in krepitvi mednarodne varnosti v skladu z nameni in načeli Ustanovne listine Združenih narodov.

2. Cilj tega skupnega stališča je podpora učinkovitemu delovanju Sodišča in krepitev univerzalne podpore Sodišču s tem, da se spodbuja najširša možna udeležba pri Rimskem statutu.

Člen 2

1. Da bi prispevale k cilju najširše možne udeležbe pri Rimskem statutu, Evropska unija in njene države članice storijo vse za pospešitev tega procesa, tako da pri pogajanjih ali v okviru političnega dialoga s tretjimi državami, skupinami držav ali ustreznimi regionalnimi organizacijami načnejo, kjer je to ustrezno, vprašanje o ratifikaciji, sprejetju, potrditvi ali pristopu k Statutu in o njegovem izvajanju.

2. Unija in njene države članice prispevajo tudi z drugimi sredstvi k svetovno široki udeležbi pri Statutu in njegovem izvajanju, na primer s sprejemanjem pobud, katerih cilj je razširjanje vrednot, načel in določb Statuta in z njim povezanih instrumentov. Zaradi uresničevanja ciljev tega skupnega stališča Evropska unija po potrebi sodeluje z drugimi zainteresiranimi državami, mednarodnimi institucijami, nevladnimi organizacijami in drugimi predstavniki civilne družbe.

3. Države članice delijo svoje izkušnje glede vprašanj v zvezi z izvajanjem Statuta z vsemi zainteresiranimi državami in, kadar je primerno, za ta namen zagotavljajo tudi druge oblike podpore. Če so zaprošene, prispevajo tehnično in, kadar je primerno, finančno pomoč, za zakonodajno delo, potrebno za udeležbo tretjih držav pri Statutu in njegovo izvajanje. Države, ki se odločajo, da bi postale pogodbenice Statuta ali da bi sodelovale s Sodiščem, se spodbudi, da Unijo obvestijo o težavah, s katerimi se pri tem srečajo.

4. Pri izvajanju tega člena Unija in njene države članice koordinirajo politično in tehnično podporo Sodišču, ki jo namenjajo različnim državam ali skupinam držav. V ta namen se, kadar je primerno, oblikujejo in uporabljajo strategije, specifične za posamezno državo ali regijo.

Člen 3

V podporo neodvisnost Sodišča Unija in njene države članice zlasti:

- spodbujajo države pogodbenice, da brez odlašanja v celoti nakažejo prispevke, ki so jim odmerjeni, v skladu s sklepi Skupščine držav pogodbenic,

- storijo vse, kar je v njihovi moči, da države članice čim prej podpišejo in ratificirajo Sporazum o privilegijih in imunitetah Sodišča ter spodbujajo podpis in ratifikacijo drugih držav, in

- si po potrebi prizadevajo podpirati vzpostavitev usposabljanja in pomoči za sodnike, tožilce, uradnike in svetovalce pri delu, povezanem s Sodiščem.

Člen 4

Svet po potrebi koordinira ukrepe Evropske unije in držav članic za izvajanje členov 2 in 3.

Člen 5

1. Unija in njene države članice pozorno spremljajo potek dogodkov v zvezi z učinkovitim sodelovanjem s Sodiščem v skladu z Rimskim statutom.

2. V tem kontekstu, če je to primerno, še naprej opozarjajo tretje države na sklepe Sveta z dne 30. septembra 2002 o Mednarodnem kazenskem sodišču in na priložena vodilna načela EU, glede predlogov za sporazum ali dogovor v zvezi s pogoji za predajo oseb Sodišču.

Člen 6

Svet ugotavlja, da namerava Komisija svojo dejavnost usmeriti v doseganje ciljev in prednostnih nalog tega skupnega stališča, po potrebi z ustreznimi ukrepi Skupnosti.

Člen 7

1. Države članice med seboj sodelujejo, da se zagotovi v vseh pogledih neovirano delovanje Skupščine držav pogodbenic.

2. Med pogajanji v posebni delovni skupini, ki jo je ustanovila Skupščina držav pogodbenic, da bi obravnavala kaznivo dejanje agresije, države članice prispevajo k zaključku potekajočega dela in podprejo rešitve, ki so skladne s črko in duhom Rimskega statuta ter Ustanovne listine Združenih narodov.

Člen 8

Svet po potrebi preveri to skupno stališče.

Člen 9

1. Svet ugotavlja, da nameravajo Ciper, Češka republika, Estonija, Madžarska, Latvija, Litva, Malta, Poljska, Slovaška republika in Slovenija uporabljati to skupno stališče od dneva sprejetja.

2. Predsedstvo bo zaprosilo pridružene države Romunijo, Bolgarijo in Turčijo kakor tudi države EFTA, naj se uskladijo s tem skupnim stališčem.

Člen 10

Skupno stališče 2001/443/SZVP se razveljavi in nadomesti s tem skupnim stališčem. Sklicevanje na razveljavljeno Skupno stališče 2001/443/SZVP se razume kot sklicevanje na to skupno stališče.

Člen 11

To skupno stališče začne veljati z dnem sprejetja.

Člen 12

To skupno stališče se objavi v Uradnem listu Evropske unije.

V Luxembourgu, 16. junija 2003

Za Svet

Predsednik

G. Papandreou

[1] UL L 155, 12.6.2001, str. 19. Skupno stališče, kakor je bilo spremenjeno s Skupnim stališčem 2002/474/SZVP (UL L 164, 22.6.2002, str. 1).

--------------------------------------------------